**EMLÉKEZTETŐ**

**a VDSZ elnöksége 2019. október 24-én, Budapesten, a VDSZ székházában megtartott üléséről**

**(A VDSZ alapszabályának 9.5 pontja alapján az elnökség üléseiről a tanácskozás lényegét tartalmazó emlékeztető készül)**

**Jelen vannak:** jelenléti ív szerint.

Székely Tamás megnyitja az elnökségi ülést. Megállapítja, hogy a jelenléti ív alapján az Elnökség határozatképes.

**Hitelesítők: Tóth Éva, Sas László**

**A hitelesítők személyét az Elnökség egyhangúlag elfogadta.**

Az emlékeztető vezetését dr. Horváth-Lénárt Szilvia végzi.

Az Elnökség üléséről hanganyag készül, vitás kérdések esetén a hanganyag az emlékeztető vezetőjénél vagy a Titkárságon elérhető.

Székely Tamás felsorolja a napirendi pontokat.

**Az Elnökségi ülés napirendi pontjai:**

1. **2019. évi Önkormányzati választások elemzése. Előadó: *Király Dávid kommunikációs szakértő - Republicon Intézet.***
2. **Beszámoló a VDSZ 2019. évi Küldöttértekezletének előkészületeiről:**

* **ágazati értekezletek,**
* **bizottságok,**
* **technikai előkészületek,**
* **küldöttek és meghívott vendégek összetételéről.**

1. **Tájékoztató a PEB vizsgálatainak és előírásainak végrehajtásáról.**
2. **Különfélék.**

**Aki ezzel egyetért, kézfeltartással jelezze. Az Elnökség egyhangúlag elfogadta a napirendi pontokat.**

**1. 2019. évi Önkormányzati választások elemzése. Előadó: Király Dávid kommunikációs szakértő - Republikon Intézet.**

Kollégáival egy összeállítást készítettek. Ez egy kis háttéranyagot is tartalmaz a választásokról.

- Az önkormányzatok megváltozott szerepe 2010 után következett be. Az önállóságuk kevésbé fontos, mint korábban. Ez azonban már 2006-ra visszavezethető. Ekkor már sok mai kormánypárti győzött az önkormányzatoknál. Sok hitelt vettek fel, majd ezeket a hiteleket a kormány átvette. Az önkormányzati hatáskörök csökkentek, elvittek hatásköröket (egészségügy, oktatás). A főváros hitelét is átvették. A helyi közösségi közlekedés anyagi forrásait csökkentették.

- 2010. után az önkormányzati vagyon átkerült az államhoz. Az idegenforgalmi adó a fővárostól átkerült az helyi önkormányzatokhoz.

- A főváros elvesztette többek között az általános és középiskolákat, a kórházakat, a Főgázt, a Kossuth teret, a fizetős parkolóhelyeket, a Városliget nagy részét, a HÉV-et stb.

- Politikai kontextus:

- 2018-as választási vereség: Jobbik válság, LMP konfliktus

- 2019-es EP választás / a DK és a Momentum látványos megerősödése.

- Előválasztás: ellenzéki demokratikus eljárás.

- „Most vagy soha” helyzet: kipróbálhatták az 1 az 1 ellen indulást.

- Október 13. főleg Budapesten és a nagyobb vidéki városokban nyert az ellenzék. Az ellenzék által nyert kerületekben az ellenzék több szavazatot kapott, mint az előző választáson, úgy, hogy a Fidesz is több szavazatot kapott most, mint 5 éve. A kormány Budapestet büntető politikája ezt eredményezte. A Borkai-ügynek lehetett ilyen hatása ott, ahol billegett az eredmény.

- Részvételi arány: A belvárosi kerületekben lényegesen alacsonyabb volt, mint korábban szokott lenni.

- Megyei jogú városok: Itt is növelni tudta a Fidesz a szavazati arányát, de az ellenzék is. A Borkai videók itt nagyobb hatással bírtak.

- Megyei közgyűlés: Narancsba borult minden. Pest megyében érték el a legalacsonyabb eredményt. Az ellenzék legerősebb pártja a DK és Momentum volt.

- Civil szervezetek és önkormányzati választások

Eredmények értékelése:

- Budapesten és a megyei jogú városokban ellenzéki siker.

- Hatáskörük nem lesz több, de nincs párthűség, kritikusabbak lehetnek a kormányzati politikával szemben.

- A kistelepüléseken és a megyei közgyűlésekben nyert a Fidesz, de ezeknek minimális a hatásköre.

- Az ellenzék megtalálta a technikáját, hogy hogyan lehet a Fidesszel szemben nyerni. De ezt a politikát meg kell tölteni tartalommal pl.: munkavállalók képviselete. A szakszervezetek szerepe itt nő meg.

- Tavaly a rabszolgatörvény elleni tüntetéseken jött létre egy ellenzéki egység. A munkavállalói érdekképviselet a nagypolitikát formáló tényező. Megnőtt a szakszervezetek súlya, amely azonban további érdekképviseleti feladatot ró rájuk.

2019 a sztrájkok éve.

*Kérdések, hozzászólások:*

*- Székely Tamás:* több helyen indult szakszervezeti, vagy VDSZ-es tag, tisztségviselő az önkormányzati választásokon. Akár polgármester jelöltként is.

- Vass László: Győrt vizsgálták-e külön?

- Király Dávid: Nem vizsgálták. Borkai beágyazottsága nagyon magas a városban.

- Varga Gyula: számíthat- e a szakszervezet arra, hogy az ellenzék vagy a kormánypárt másként kezeli?

- Király Dávid: Igen, szükségszerűen. Nagyobb figyelmet fognak szentelni a munkavállalói jogoknak.

- Bánó András: Olyan még nem fordult elő, hogy a Fidesz két vállra fekteti magát, vagyis, ha valamilyen projekt nem nyeri el a főváros tetszését, akkor arra azt mondják, hogy nem lesz (csarnokok, sportesemények). Valószínű ez csupán ijedtség.

- Ledács Kiss Miklós: A megkezdett beruházásokat nem befejezni, valószínű több kárt okoz, mint hasznot.

- Király Dávid: Igen, ez nagy felelőssége az új vezetésnek. Budapesten nem építészet folyik, hanem „gödrészet”.

- Varga Gyula: a szakszervezet lehetőségei az Mt.-ben nőhetnek.

- Szabóné Lakatos Erzsébet: Debrecenben nem sikerült összefognia az ellenzéknek. Van-e külön felmérés az ellenzéki összefogásról?

- Király Dávid: Debrecenről nincs külön kutatás.

**2. Beszámoló a VDSZ 2019. évi Küldöttértekezletének előkészületeiről:**

- Székely Tamás elmondta, hogy a szakágazatok megtartották küldöttértekezleteiket. Csak a papíriparról nem tudunk semmit, de Dusnoki József biztosan be fog számolni. A tagozatoknál szintén lezajlottak a kongresszus előtti értekezletek. Volt egy újabb szakágazati értekezlet is, a Járműbeszállítói szakágnál. Megtörtént a választás és a delegálás is.

- Küldöttek: Van néhány tisztázandó kérdés, amivel kapcsolatban az elnökségnek le kell folytatni a vitát. A Gumiipari Szakág elküldte a küldöttei névsorát, melyben Radics Gábor neve is szerepel. Radics Gábor azonban egy kizárt szervezet tagja. A kizárást meg lehet támadni a küldöttértekezlet előtt, de a Szegedi Gumigyár Szakszervezeti Alapszervezete nem támadta meg a kizárást. Az ő állásfoglalásuk szerint a döntés indokolása nem valós. A Gumiipari Szakszervezeti Szövetség indított pert a VDSZ ellen. 3 határozatot támadott meg: 1. A szegedi alapszervezet kizárását 2. Azt, hogy a VDSZ elnöksége Horváth Sándort delegálta a MASZSZ szövetségi Tanácsába 3. Ugyanezt a MASZSZ kongresszusára vonatkozóan. A legfontosabb kérdés, hogy hogyan kezeljük Radics Gábor személyét, mint küldöttet. Az alapszabályunkban található, ide vonatkozó szabályainak bemutatására megkérem dr. Horváth-Lénárt Szilviát.

- dr. Horváth-Lénárt Szilvia: A VDSZ alapszabálya egy kétszintű tagozódást tartalmaz. A 8.1 és a 8.2 kimondja, hogy a VDSZ tagszervezetei a VDSZ alapvető egységei, míg a szakágazati szakszervezeti szövetségek, és az önálló bejegyzéssel nem rendelkező szakágazatok a VDSZ meghatározó, közbülső egységei, a tagszervezetek érdekszövetségei. A logikai érvrendszer alapja az alapszabály 9.2 pontja, amely úgy szól, hogy a küldöttértekezlet a VDSZ legfelsőbb képviseleti és legfőbb döntéshozó szerve, a VDSZ tagszervezetei küldötteinek értekezlete. Vagyis az alapjog, a küldöttértekezleten való részvétel joga a tagszervezeteket illeti, az eljárásjogi oldal, vagyis a küldöttek kiválasztásának joga illeti a szakágakat. A szegedi alapszervezet már nem küldhet küldöttet, mert nem tagja a VDSZ-nek, nem tagszervezet. Az ő tagszervezetük létszámát már nem is lehet hozzávenni a gumis szakág tagsági létszámához, amely alapján számítjuk ki, hogy hány küldöttet jelölhetnek meg (minden 200 fő tag után 1-1 küldött).

*Kérdések, hozzászólások:*

- Varga Gyula: Elvileg ugye nincs tagkártyája sem.

- Sas László

- Tósoki Géza: Radics Gábor nem tag, ezért nem is lehet küldött.

- Ledács Kiss Miklós: a gumiipari szakágnak tagja Radics Gábor.

- Eördöghné Pataki Irén: Radics Gábort jelölte a gumis szakág a jelölő bizottságba.

- Székely Tamás: a jelölő bizottságnak lehet tagja, mert erre az alapszabály nem tér ki.

- Gasztonyi Balázs: az alapszervezet kizárása jogilag teljesen rendben van?

- Székely Tamás: a szervezet tudomásul vette a kizárást. A kifogás az kizárás indoklására vonatkozik.

- Szabóné Lakatos Erzsébet: mi történt a gumis szakág értekezletén?

- Székely Tamás: Körmenden született egy döntés, hogy az ügyvezető elnökség tagjai részt vesznek az ülésen. Radics Gábor azonban nem engedte be az ügyvezető elnökség tagjait. Ő bement, hogy szakág többi képviselője informálódjon a folyamatokról. Volt olyan információ, amivel páran ott szembesültek. Szerinte nem személyes konfliktusról van szó. Van egyfajta bizonytalanság a szakágon belül. Precedenst ne teremtsen a VDSZ: Volt, aki szinte betanult szöveget mondott el. Négy szervezet van a szakágban: Makó, Vibracoustic, Palma, Tauril.

Szerinte két verzió lehetséges: a) Hagyjuk így a helyzetet, és hagyjuk, hogy Radics Gábor részt vegyen a küldöttértekezleten. Viszont így botrányt kelthet. Lehet, hogy visszafogott lesz, és nem rendez jelenetet. b) Távol kell tartani a küldöttértekezlettől. Kiszámíthatatlan. Így precedens lehet az ügyből, ugyanis ezzel azt sugalljuk, hogy attól, hogy valaki nem fizet, teljes jogú tag lehet. Döntse el az elnökség, hogy mi legyen. Mindenki véleményére kíváncsi.

- Gasztonyi Balázs: Bizonyítható, hogy nem VDSZ tag? Tényleg nem engedte be az ügyvezető elnökség tagjait?

- Székely Tamás: Mindkettőre igen a válasz.

- Eördöghné Pataki Irén: Ott hibázott a vezetés, hogy nem értesítették őket, a szakágat, hogy az ügyvezető elnökség részt kíván venni az ülésen. Kevesen voltak jelen az ügyvezetés részéről is. Csak ketten voltak ott – az elnök és az alelnök mellett -, ő és Varga Gyula. Margittai Péter például nem volt ott, pedig elvárta volna, hogy ott legyen.

- Tósoki Géza: az alapszabály 9.2 pontja egyértelműsíti a helyzetet, nem lehet küldött Radics Gábor. Nem élt jogorvoslattal sem.

- Sas László: nincs meg az esélye annak, hogy a mögötte álló 4 tagszervezet sem jön el a küldöttértekezletre?

- Szabóné Lakatos Erzsébet: a szakág feladata, hogy Radics Gábor helyett jelöljön más küldöttet.

- Eördöghné Pataki Irén: Hajdú Roland rendszeresen nem jár elnökségi ülésre. Nem lehet vele kommunikálni.

- Kiss Béla: Azt javasolja, hogy a gumis tagszervezetek felé küldjenek egy levelet az elnökségi határozat alapján. A levélben fogalmazzák meg, hogy az elnökség úgy döntött, hogy meghatározott időn belül jelöljenek más személyt a bizottságokba és küldöttnek is a 9.2 alapján.

- Horváth Sándor: Kissé kellemetlen helyzetben érzi magát, ugyanis a testületükben azt várják el tőle, hogy lépjen fel erőteljesebben a támadásokkal szemben.

- Ledács Kiss Miklós: Szerinte meg fog jelenni Radics Gábor a Küldöttértekezleten. Gábor nem csak szakszervezeti berkekben küldi szét a leveleit.

- Eördöghné Pataki Irén: A szakági értekezletükön arról volt szó, hogy nem fog-e azzal érvelni, hogy nem volt lehetősége fellebbezni.

- Székely Tamás: Biztonsági szolgálat fog intézkedni a Küldöttértekezleten, ha szükség lesz rá.

- Székely Tamás kéri a szakágvezetőket, hogy jelezzenek vissza a szállásfoglalás kapcsán, ugyanis csak 40 főre jött foglalás eddig. Fontos, mert a szálloda a kötbéresíteni fogja a kontingenst.

A jelölés felhívás kiment. Minden küldött megkapja nyomtatva a dokumentumokat, és a holnapon is fent lesz.

A világszervezet és az európai szervezet vezetői is itt lesznek. Valamint a MAVESZ, a MAGYOSZ vezetői, a partnerszakszervezetek vezetői. A miniszterelnök nem lesz jelen, de válaszolt a meghívásra.

- Technikai tudnivalók: szállás a Benczúr hotelben lesz, a parkolás a szállodában lesz majd, bizonyos mértékig. A Küldöttértekezlet maga a IV. emeleten lesz, a regisztráció, az étkezés, büfé, kofferszoba a földszinten lesz. A ruhatár a IV. emeleten lesz. A Küldöttértekezlet első napjának végén lehet becsekkolni a szállodába.

- Eördöghné Pataki Irén: kéri az ágazatok és a tagszervezetek vezetőit, hogy küldjék el a jelöléseket. Csak a gázipar küldte el 3 pozícióra, a gyógyszeripar 2 pozícióra a jelöléseket. Hétfőn lejár a határidő. A vegyipari szakág ma reggel döntött, és minden pozícióra állított jelöltet.

- Székely Tamás: Felvázolta a 2 nap programját.

Elmondta, hogy a második nap lesz a program és a panelbeszélgetések. Lesz egy panelbeszélgetés a szakképzésről és a digitalizációról, illetve egy másik a jövedelemről és a bérről. A protokolláris résznél van az elhunytakról való megemlékezés. Kéri, hogy jelezzék, ha van olyan elhunyt tisztségviselő, tag, akit szeretnének, ha megemlítenének ebben a megemlékezésben. Az emlékplakettekre is érkeztek jelölések.

*Kérdések, hozzászólások:*

- Tósoki Géza: a mandátumvizsgáló bizottság 9 főből áll. Nem kellene előtte összehívni a bizottságot, hogy felkészüljenek Radics Gábor esetleges megjelenésére?

- Székely Tamás: Az első nap reggel 8 órakor legyen a bizottság ülése.

- Gasztonyi Balázs: a panelbeszélgetésekre a munkáltató képviselői rendes meghívót kaptak?

- Székely Tamás: Igen.

**3. Tájékoztató a PEB vizsgálatainak és előírásainak végrehajtásáról.**

- Székely Tamás elmondta, hogy az elnökség tagjai megkapták a jegyzőkönyvet. A PEB végig nézte a költségvetést és a pénzügyi helyzetet. A megállapításokat a jegyzőkönyvben látják. Visszatérő kérdés a tagdíj és a tagdíjfelhasználás. A PEB arra adott utasítást, hogy Radics Gábor részvételeit a VDSZ programjain fizettessük ki. Székely Tamás az elnökségre bízza a döntést. Kérdés tehát, hogy kifizettessük-e Radics Gáborral az általa rendelt szolgáltatásokat.

- Ledács Kiss Miklós: Igen, fizettessük ki.

- Gasztonyi Balázs: az volt az alapkoncepció, hogy a Küldöttértekezlet előtt már nem lesz villongás.

- Székely Tamás: Akkor a PEB határozatát a Küldöttértekezlet után hajtják végre.

Ezt az Elnökség elfogadta.

- Székely Tamás: Megkereste a VDSZ-t egy cég, amely kibérelné az egész harmadik emeletet, hosszútávra. A kisebb irodákat bérlőknek felajánlanak másik irodákat. Az elnökségi üléseket is a 2 emeleten kellene tartani a 3. emelet helyett. Emellett beköltözött a Vasutas Zeneiskola is. November 14-én egy színházi produkciót fognak előadni.

- Tósoki Géza: Lehet tudni ki ez a bérlő?

- Székely Tamás: A bérlő egy szerkesztőség, amely a Pesti Hírlapot fogja készíteni, amely a Lokál helyére fog kerülni. Még szükséges lesz egy tisztasági festést végrehajtani.

*Kérdések, hozzászólások:*

- Gasztonyi Balázs

**4. Különfélék.**

A) Székely Tamás elmondta, hogy szezonját élik a VDSZ tagszervezésének. Debrecenben van egy német cég, a Krones, amely műanyagipari termékeket gyártó berendezéseket, gépeket gyárt. Sok munkavállaló átment a TEVA-tól ehhez a céghez. Néhány munkavállaló már kint van Németországban oktatáson, akiket megkörnyékezett az IG Metall illetve a Vasas.

- Szabóné Lakatos Erzsébet: nem oktatáson vannak kint, hanem már dolgoznak. Nem merik felvállalni a dolgozók, hogy szakszervezeti tagok, félnek.

B) Lovászok

Székely Tamás tájékoztatta az Elnökséget, hogy Bozsik József hívta fel. Teljes átalakításon megy át a szakképzés. Ő részt vesz az ágazati készségtanácsban, így közelről látja a folyamatokat. Bozsik József elmondta, hogy a lovász szakma olyan tevékenység, amelyet nem lehet elsajátítani 3 hónap alatt, márpedig a törvényalkotó célja ez, a szakképzés átalakításának keretében. Határozott az elképzelése abban, hogy a szakszervezet tud segíteni, hogy megakadályozzák ezeket az átalakítási folyamatokat. A VDSZ viszonylag gyorsan tudott segíteni (sajtótájékoztató). Megszüntetik a lovászképző tanárok állását is. Székely Tamás javasolta, hogy hívják meg Bozsik Józsefet a Küldöttértekezletre.

C) Jekő József tájékoztatta az elnökség tagjait, hogy október elején lett bérmegállapodás az Alkaloidában. Ehhez azonban kellett a sztrájkfenyegetés. A vállalatnál átlagban 13,2 % béremelést kapnak a munkavállalók. A fizikai dolgozók közel 17%-ot, míg a szellemiek 7 %-ot. Évi 3%-os keretben a mozgóbér is emelkedik.

D) Kiss Béla 3 dolog kapcsán szeretné tájékoztatni az Elnökséget:

- Egyéni perek útján a korkedvezményes nyugdíjazások kapcsán perlik a töredékidőket egyes munkavállalók. Ez az eljárás azonban megakadt a Törvényszéken. Az Alkotmánybíróság iránymutatását kéri a bíróság, most állítják össze az anyagot az Alkotmánybíróságnak.

- A új elnökségi tagok mandátuma november 14-én kezdődik. A Küldöttértekezlet után megtartják az alakuló ülést. Be kell vinni az új testület elé az ügyrendet és a működési szabályzatot. Az összetétel továbbra is: szakágvezetők + szakáganként taglétszám alapján allokált tagok + tagozatok részéről 1-1- fő + elnök, alelnök.

Székely Tamás azt javasolja, hogy a Küldöttértekezlet első napján egy kvázi listás szavazás alapján megerősítenék az elnökségi tagokat. A Küldöttértekezlet zárónapján az ebéd után üljenek össze, hogy elfogadják az ügyrendet és a működési szabályzatot.

- A Master Market hálózattal kötnének szerződést, amely egy szolgáltatásbővítést jelentene. Diszkont áron lehetne termékeket vásárolni.

Székely Tamás: a koordinátoroknak lesz feladata összegyűjteni a megrendeléseket, majd kiosztani az árut.

Az emlékeztetőt összeállította: dr. Horváth-Lénárt Szilvia

Hitelesítők:

|  |  |
| --- | --- |
| ---------------------------------------------------- | ---------------------------------------------------- |
| **Tóth Éva** | **Sas László** |
|  |  |

|  |  |  |  |
| --- | --- | --- | --- |
| **Javaslat** | **Ellene** | **Tartózkodott** | **Elfogadás** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |